सचिन ने कहा, ऐसी फील्डिंग पहले नहीं देखी  
सचिन ने चौथी जीत का श्रेय क्षेत्ररक्षकों को दिया और कहा कि उन्होंने इस टूर्नामेंट में अपनी टीम का इतना बेहतरीन क्षेत्ररक्षण पहले नहीं देखा था।
सचिन तेंदुलकर ने मुंबई इंडियन्स की आईपीएल में चौथी जीत का श्रेय अपने क्षेत्ररक्षकों को दिया और कहा कि उन्होंने इस ट्वेंटी-20 टूर्नामेंट में अपनी टीम का इतना बेहतरीन क्षेत्ररक्षण पहले नहीं देखा था।  तेंदुलकर ने मुंबई की आठ रन से जीत के बाद कहा, यह अविश्वसनीय क्षेत्ररक्षण था। हमने शानदार कैच लपके और हमारा मैदानी क्षेत्ररक्षण लाजवाब था। मेरा मानना है कि क्षेत्ररक्षकों ने हमारे लिए मौके बनाए।  उन्होंने कहा, हमने इससे पहले कई बार अच्छा क्षेत्ररक्षण किया, लेकिन इस तरह का क्षेत्ररक्षण पहले देखने को नहीं मिला। हम 10-15 रन कम थे, लेकिन हमारी रणनीति यही थी कि यदि अच्छा क्षेत्ररक्षण और कसी हुई गेंदबाजी की जाए, तो 160 रन के स्कोर का बचाव किया जा सकता है।  तेंदुलकर ने रोहित शर्मा की भी जमकर तारीफ की, जिन्होंने 87 रन की पारी खेली। इससे मुंबई चार विकेट पर 164 रन बनाने में सफल रहा। चेन्नई ने इसके जवाब में नौ विकेट पर 156 रन बनाए।  चेन्नई सुपरकिंग्स के कप्तान महेंद्र सिंह धोनी ने भी स्वीकार किया कि क्षेत्ररक्षण ने मुख्य अंतर पैदा किया। उन्होंने कहा, मुझे लगता है कि 160 रन का लक्ष्य इस विकेट पर हासिल किया जा सकता था। क्षेत्ररक्षण ने अंतर पैदा किया। उन्होंने दो शानदार कैच लिए, जबकि हमारा क्षेत्ररक्षण अच्छा नहीं रहा। मैं अपने प्रदर्शन से संतुष्ट हूं, लेकिन क्षेत्ररक्षण बेहतर हो सकता था।